Kitab Suci Bocah nyuguhaké Tembok Agung Nehemia
Ditulis déning: Edward Hughes Digambari déning: Jonathan Hay Dibesut déning: Mary-Anne S. Diterjemahaké déning: Maryudha Diproduksi déning: Bible for Children ©2022 Bible for Children, Inc. Kowé duwé hak motokopi utawa nyithak crita iki, waton ora kanggo diedol.
Persi, bangsa sing kuwat, mrentah donya. Lan Raja Artahsasta mrentah Persia. Sing ndadekake dhèwèké dadi panguwasa paling kuat ing donya. Salah sawijining pambiyantu utama raja yaiku wong Yahudi sing jenenge Nehemia. Tugase nyicipi panganan raja kanggo nglindhungi raja saka kamungkinan keracunan.
Ing sawijining dina, Nehemia sowan ing ngarsane raja kanthi rai sedhih banget. Raja kepengin ngerti apa sing salah. "Dhuh raja, mugi Paduka gesang ing salawas-lawase," ujare Nehemia. "Kula sedhih amargi kutha ingkang disarekake bapa kawula sampun risak lan gapuranipun sampun diobong." Nehemia ngomongke bab Yérusalèm, sing wis dirusak merga perang pirang- pirang taun sakdurunge.
Raja Artahsasta ndangu, "Apa sing kokkarepake?" "Kula keparenga kesah datheng Yérusalèm supaya saget mbangun malih," panjaluke Nehemia. Raja Artahsasta sarujuk. Dhèwèké uga menehi surat- surat resmi marang Nehemia kanggo nglindhungi dhèwèké wektu lelungan.
Raja malah nulungi. Dhèwèké menehi layang marang Nehemia kanggo Asaf, sing njaga alas-alase raja. Asaf didhawuhi nyediakake kayu kaya sing dijaluk Nehemia kanggo mbangun tembok kutha.
Bareng Nehemia wis tekan ing Yérusalèm, banjur nglumpukake para panggedhéning kutha lan kandha, "Kula sami nandhang kasangsaran ing ngriki. Kutha punika rubuh lan gapura-gapuranipun sampun kobong. Monggo kitha sami yasa malih."
Dhèwèké ngandhani wong-wong mau yen Raja Artahsasta nyarujuki, lan sing paling penting, Gusti Allah ana ing sisihe.
Iman lan semangate Nehemia mesthi iso nginspirasi wong-wong mau. Banjur padha sarujuk, ngandika, "Ayo padha mbangun maneh." Nehemia ndhawuhi saben kulawarga bab tembok sing endi sing kudu didandani.
Nanging, ora kabeh wong sarujuk kanggo mbangun maneh tembok. Ana wong sing jenenge Sanbalat, lan kancane loro Tobia lan Gesyem, dudu wong Yahudi sing ora gelem temboke dibangun maneh utawa gapurane didandani.
Bareng pegaweyan mau diterusake, Sanbalat nesu banget. Dhèwèké lan kanca-kancane padha moyoki wong Yahudi. Tobia ngomong, "Yen wis rampung mbangun tembok sing ringkih iku, siji rubah cilik bakal iso ngambruke." Nehemiah ora mangsuli. Nanging, dhèwèké ndedonga supaya Gusti Allah bakal ngatasi wong-wong mau.
Nalika poyokane ora ana pengaruhe, banjur padha sekuthon arep nyerang Yérusalèm lan nuwuhake karibedan sabisane. Nehemia ndonga maneh njaluk bantuane Gusti Allah. Dhèwèké uga masang penjaga awan lan wengi, supaya ora kaget.
Wong-wong Yahudi padha nyambut gawe kanthi semangat, nganti kesel. Sawetara wong dadi wedi yen mungsuh teka lan mateni wong-wong mau nalika lagi nyambut gawe. Nek ngono, Nehemiah ora bakal mungkasi pagaweyan iki. Dhèwèké ndekek pengawal kanggo njaga wong-wong sing kerja sarta ngelingake yen Gusti Allah ana ing sisihe lan Gusti Allah luwih kuwat tinimbang mungsuh!
Nehemia nyoba dadi tuladha sing apik. Sanadyan Raja Artahsasta wis ngangkat dhèwèké dadi gubernur ing Yérusalèm kanthi wewenang nuntut pangan lan pajek soko rakyat, nanging ora ditindakake.
Dhèwèké mung kerja keras bebarengan karo wong-wong nalika mbangun tembok maneh. Dhuwite dhèwè nggo tuku panganan.
Pungkasane, wong-wong rampung mbangun tembok, lan mung kari lawang sing kudu dipasang ing gapura utama. Bareng Sanbalet, Tobia lan Gesyem krungu yen temboke wis ora ana longkangan maneh, banjur padha ngrancang arep nglarani Nehemia.
Wong-wong mau ngirim pesen marang Nehemia supaya ketemu ing panggonan sing disebut Ono. Nanging Nehemia ngerti nek wong-wong kuwi arep ngapusi dhèwèké supaya metu saka kutha lan bisa nglarani. Nehemia nulis balik marang wong-wong mau yen dhèwèké ora bakal ninggalake pagaweyan kanggo ketemu karo wong-wong mau.
Tembok kasebut akhire rampung, lan Nehemia ndekek pengawal kanggo nglindhungi.
Dhèwèké uga nggawe aturan supaya gapura ora dibukak nganti srengenge munggah. Ing wayah wengi, gapurane kudu ditutup lan palang.
Saiki, kuthane wis aman, akeh wong Yahudi sing dibuwang neng endi-endi bali menyang Yérusalèm. Nehemia mesthine seneng banget merga wis rampung tugase sing diparingke Gusti Allah marang dhèwèké, senajan akeh alangan. Dhèwèké tetep manggon ing Yérusalèm lan nulungi wong- wong supaya tansah manut marang Gusti Allah.
Tembok Agung Nehemia Crita saka Pangandikané Gusti, Kitab Suci bisa digolèki ing Nehemia "'Kawedharipun pangandika Paduka punika madhangi'." Jabur 119:130